Panduan Memilih Sahabat Yang Baik Oleh: Shafinah Othman Universiti Sains Islam Malaysia Diterbitkan pada 10 Ogos 2021 Hadis riwayat Bukhari dari Abu Burdah bin Abu Musa daripada bapanya r.a. berkata, Rasulullah SAW bersabda, "Perumpamaan orang yang bersahabat dengan orang soleh dan orang yang bersahabat dengan orang buruk perangai seperti penjual minyak wangi dan tukang kimpal besi. Pasti engkau akan dapat bauan wangi dari penjual minyak wangi sama ada membeli atau tidak. Sedangkan dari tukang besi akan berasa bahang atau kainmu atau kamu akan mendapatkan bau yang tidak sedap." Persahabatan dalam Islam adalah amat dititikberatkan. Setiap Muslim dianjurkan untuk memilih sahabat yang baik kerana seseorang itu akan terpengaruh dengan sikap sahabatnya. Meskipun tidak terpengaruh, seseorang itu mungkin akan terkena tempias baik atau buruk sahabatnya seperti hadis di atas. Menurut hadis riwayat Abu Daud, "Seseorang itu adalah mengikut agama temannya, oleh itu hendaklah seseorang itu meneliti siapa yang menjadi temannya." Kita sebagai seorang Muslim perlu berhati-hati dalam memilih sahabat kerana dia merupakan cerminan diri kita. Bagaimanakah kita boleh mengenal dan mencari sahabat-sahabat yang baik? Bagi umat Islam, Nabi Muhammad SAW adalah qudwah hasanah iaitu contoh yang baik dalam setiap perkara dan kita perlu mencontohi baginda.
Maka, dalam bersahabat, kita perlu lihat cara Rasulullah SAW bersahabat dan perwatakan sahabat-sahabat baginda. Ahmad Muhammad al-Hufy menyatakan dalam kitabnya yang diterjemahkan oleh Prof. Drs. K.H Masdar Helmy bahawa apabila baginda tidak bertemu dengan salah seorang daripada para sahabatnya sampai tiga hari, maka baginda menanyakannya, bila sahabatnya itu sedang berpergian maka didoakannya, dan bila sakit diziarahnya. Selain itu, terdapat ciri-ciri sahabat yang perlu kita pilih berdasarkan pesanan al- Qamah iaitu seorang sahabat Rasulullah SAW kepada anaknya. Pertama, pilihlah sahabat yang suka melindungi sahabatnya dan jika kita dalam kekurangan, dia suka mencukupi keperluan. Kedua, sahabat yang apabila kita menghulurkan kebaikan dan bantuan maka dia suka menerima dengan terharu dan dia suka menyebut-nyebut kebaikan kita. Ketiga, sahabat yang apabila dia mengetahui keburukan kita, dia akan menutupnya. Keempat, pilihlah sahabat yang jika kita meminta sesuatu, pasti dia akan memberi. Jika kita diam, dia mula menyapa kita terlebih dahulu dan jika kita kesedihan ia akan membantumu dan menghiburkan kita. Akhir sekali, sahabat yang suka membenarkan ucapan dan bukan selalu mempercayainya sahaja. Berdasarkan pengalaman saya sendiri, saya dikurniakan sahabat-sahabat yang baik kerana apabila saya duduk bersama-sama mereka, kami akan saling mengingatkan kepada kebaikan. Sesungguhnya, saya bersyukur kerana dikurniakan sahabat yang memahami, memaafkan dan menerima segala kekurangan saya. Mereka ada ketika saya gembira dan menemani ketika saya bersedih Kita dianjurkan untuk bersahabat dan berkasih sayang kerana Allah SWT kerana kita akan mendapat naungan-Nya pada hari Kiamat kelak. Seperti hadis sahih yang diriwayatkan oleh Abu Hurairah r.a. dia berkata, Rasulullah SAW bersabda, "Mana orang-orang yang saling mencintai kerana keagungan-Ku? Hari ini kunaungi mereka, di mana tidak ada naungan pada hari ini selain naungan-Ku."
Hal ini dapat dibuktikan dalam kita bersahabat dengan melakukan amar makruf dan nahi mungkar iaitu menyuruh sahabat kita melakukan kebaikan dan melarang sahabat kita melakukan perkara yang dilarang oleh Allah SWT. Jangan kita pekakkan telinga, butakan mata dan kelukan lidah apabila kita melihat sahabat kita melakukan kesilapan dan dosa kerana takut dia terasa atau menyisihkan kita. Bahkan itu adalah sifat mazmumah serta membuktikan yang kita tidak menyayangi sahabat kita dengan sebenarnya. Seharusnya, kita menegur dengan penuh hikmah kerana kita ingin bersahabat dengan dia sehingga ke syurga Allah SWT. Berusahalah mencari dan menjadi sahabat yang baik yang dapat mendekatkan diri kita dan dirinya dengan Allah SWT.